কাজাখ লোকবাদ্যযন্ত্র জাদুঘর

ইখলাস লোকবাদ্যযন্ত্র জাদুঘর (কাজাখ: Ықылас атындағы халық музыкалық аспаптар музейі, Yqylas atyndağy halyq muzykalyq aspaptar muzeyı, [ɯqɯˈlɑs ɑtɯndɑˈɣɯ xɑlˈɯq muzɨˈkalɯq ɑspɑpˈtɑr muˈzʲɛjə]) হলো কাজাখস্তানের আলমাতিতে অবস্থিত একটি সঙ্গীত জাদুঘর। পানফিলভ পার্কে অবস্থিত কাঠের ভবনটি ১৯০৮ সালে অ্যাসেনশিয়ন ক্যাথেড্রালের সাথে নির্মাণ করা হয়। সেই সময়কার তুর্কিস্তান গভর্নর-জেনারেলের সামরিক শাসকগণ একবার অনুষ্ঠান ও রাষ্ট্রীয় কাজে এখানে মিলিত হয়েছিলেন। ইতিহাস বিখ্যাত স্থপতি এপি জেনকভ প্রাচীন রুশ স্থাপত্যশৈলীতে ক্যাথেড্রালটি নির্মাণ করেছিলেন। জাদুঘর ভবনটি সেই সময়কার ভের্নি নগরের টিকে থাকা হাতে গোনা কয়েকটি স্থাপনার অন্যতম। সোভিয়েত ইউনিয়ন প্রতিষ্ঠার পর ভবনটি ১৯৮০ সাল পর্যন্ত হাউজস অব অফিসার্স হিসেবে ব্যবহৃত হয়েছে। এরপর একে বাদ্যযন্ত্র জাদুঘরে রূপান্তর করা হয়। ১৯শ-২০শ শতাব্দীর মহান কাজাখ সঙ্গীতজ্ঞ ইখলাস ডুকেনুলির নামানুসারে জাদুঘরের নামকরণ করা হয়। ইখলাস ডুকেনুলি লোকসংস্কৃতির বিশুদ্ধতা রক্ষা ও বিভিন্ন জাতীয় বাদ্যযন্ত্র সংরক্ষণে প্রচারণা চালান। স্থাপত্য আয়তাকার নকশার কাঠের তৈরি ও বোর্ডে আবৃত ভবনটি বস্তুত একটি টাওয়ার। জানালা লম্বা, আয়তাকার, তিনপাল্লাবিশিষ্ট এবং প্ল্যাটবোর্ডে ভারি কারুকাজ বিদ্যমান। ভবনের সম্মুখভাগ কাঠখোদাই শিল্পে পরিপূর্ণ। স্থান পরিকল্পনা ত্রি-অক্ষীয়। সম্মুখের রিসেলিটের কারণে তা মসজিদ থেকে পৃথক করা যায়। কেন্দ্রীয় রিসেলিট দুইস্তরের উঁচু ছাদ দিয়ে উত্থিত, বাঁকানো অলঙ্কৃত প্ল্যাটবোর্ডের ডোরমার জানালাযুক্ত। বাঁকানো খিলান দিয়ে ধরে রাখা চার-ঢালের ছাদ নিয়ে গঠিত সর্বোচ্চ স্তর ভেদনযোগ্য। পাশের রিসেলিটগুলো এক পিচের ধাতব ছাদবিশিষ্ট। বাঁকানো খিলানের দ্বারা বেষ্টিত কিলক আকৃতির উঁচু গাড়িবারান্দার কারণে ভবনের প্রধান প্রবেশপথ বৈশিষ্ট্যমণ্ডিত হয়েছে। টাওয়ারের উপরের দিকে ছোট আকারের বর্গাকার জানালা ব্যবহার করা হয়েছে। চিলেকোঠার জানালা কিলকযুক্ত। ১৯৭৯ সালে সংস্কারের সময় কাঠের কারুকাজে কাজাখ ঐতিহ্যবাহী বিভিন্ন উপাদান যুক্ত করা হয়, যেমন: “আগাশ” - জীবনবৃক্ষ, “শিঞ্জারা” - চলন্ত ঢেউ, “উজিলমেস” - কোঁকরানো গাছের ডাল, “ওটকিজবে” - শিংয়ের মতো কোঁকরানো নকশা ইত্যাদি। জাদুঘর প্রদর্শনসামগ্রী জাদুঘরে আবাই কুনানবাইউলি, বিরজান, কুরমানগাজি সাগিরবাইউলি, মাখামবেট ওটেমিসুলি, শাশু-বাই, দিনা নুরপেইসোভা, কাজানগাও, নারতায়, কেনেন, সেইটেক, মুরিন-জিরাউ, কিজিল-জিরাউ, জামবিল জাবাইউলি, বলটিরিক-জিরাউ, আ. জুবানভ, আ. কাশাউবায়েভ, আ. খাসেনভ, ডি. মিকতিবায়েভ প্রমুখ পুরনো দিনের গীতিকার, সুরকার ও সঙ্গীত উদ্ভাবকদের বাদ্যযন্ত্রসমূহ প্রদর্শিত হয়েছে। বাদ্যযন্ত্র জাদুঘরে বেশকিছু প্রদর্শনীকক্ষ রয়েছে: লোকসঙ্গীতের উৎস - তুর্কীয় জাতিসমূহের বাদ্যযন্ত্রের ইতিহাস; ফুঁ দিয়ে বাজানো ও আঘাত করে বাজানো যন্ত্রের কক্ষ - ডাউইলপা, ডুডিগা, শিন, আসাতায়াক, ডাবিল, কস ডুনকিলডেক ও শিনডাউইল সম্পর্কে বলা হয়েছে; ওস্তাদদের প্রদর্শনীকক্ষ - প্রজাতন্ত্রের প্রথম বাদ্যযন্ত্র তৈরি প্রতিযোগিতা “আনিজ ডমবিরা”-তে বিজয়ী বাদ্যযন্ত্রগুলো প্রদর্শিত হয়; কবিজ হল; তুর্কীয় জাতিসমূহের বাদ্যযন্ত্রের কক্ষ - তুর্কীয় গোত্রের ১৪টি জাতির ২৭টি বাদ্যযন্ত্র প্রদর্শিত হয়; বিশ্বের সমগ্র জাতির বাদ্যযন্ত্রের কক্ষ - ২৭টি দেশের ৮১টি বাদ্যযন্ত্র প্রদর্শিত হয়। আধুনিক অবস্থা বর্তমানে জাদুঘরের অধীনে প্রায় ১,০০০-টিরও অধিক বাদ্যযন্ত্র রয়েছে, যা কাজাখ জাতীয় বাদ্যযন্ত্রের হিসেবে ৬০ ভাগে ভাগ করা যায়। এছাড়া বিখ্যাত গায়ক, গীতিকার, সুরকার ও উদ্ভাবকদের ব্যক্তিগত বাদ্যযন্ত্রও জাদুঘরের অধীনে রয়েছে। জাদুঘরের অধীনে সবচেয়ে পুরনো নিদর্শন ১৭শ শতাব্দীর। বাইরে থেকে ভবনটি দেখতে কাঠের তৈরি ঐতিহ্যবাহী রুশ বাড়ির মতো দেখতে। কিন্তু অন্দরসজ্জায় চিরায়ত কাজাখ শৈলীর ব্যবহার দেখা যায়। ভবনের সম্মুখে কাজাখ সংস্কৃতির ধনুকের মতো দেখতে বাদ্যযন্ত্র নারকোবিজের একটি ভাস্কর্য রয়েছে। সংরক্ষিত স্থাপনার স্বীকৃতি ১৯৭৯ সালের ৪ এপ্রিলে আলমাতি শহরের নির্বাহী পরিষদের সিদ্ধান্ত মোতাবেক তৎকালীন “হাউজ অব অফিসার্স”-কে ইতিহাস ও সংস্কৃতির স্থাপনা হিসেবে রাষ্ট্রীয়ভাবে সংরক্ষণের সিদ্ধান্ত গৃহীত হয়। ১৯৮২ সালের ২৬ জানুয়ারি কাজাখ সোভিয়েত সমাজতান্ত্রিক প্রজাতন্ত্র সরকার তৎকালীন প্রজাতন্ত্র পাপেট থিয়েটার ভবনকেও এই তালিকায় যুক্ত করে। ১৯৯৩ সালের ২৫ নভেম্বর ভবনটি আলমাতি রাজ্য ঐতিহাসিক-স্থাপত্য ও স্মৃতি রিজার্ভের অংশ হিসেবে তালিকাভুক্ত হয়। ফলে সংরক্ষিত এলাকার মধ্যে নতুন স্থাপনা নির্মাণ নিষিদ্ধ করা হয়। কেবল কাজাখস্তানের সংস্কৃতি ও ক্রীড়া মন্ত্রণালয়ের অনুমতি সাপেক্ষে পুরনো অবকাঠামোর সংস্কার করা যাবে। ২০০৬ সালের ২৭ সেপ্টেম্বর আলমাতি শহরের মেয়র ইমানগালি তাসমাগাম্বেতফ স্থানীয় গুরুত্ব বিবেচনায় জাদুঘর ভবনকে (প্রোলেতারস্কায়া সড়ক, ২৪) আলমাতির ঐতিহাসিক ও সাংস্কৃতিক সংরক্ষিত স্থাপনার তালিকা থেকে সরিয়ে আনতে আদেশ জারি করেন। কিন্তু ১৯৮২ সাল থেকে সংরক্ষিত থাকায় তার আদেশটি বাতিল হয়ে যায়। প্রশাসন সোভিয়েত শাসনামলে জাদুঘরটি কাজাখ সোভিয়েত সমাজতান্ত্রিক প্রজাতন্ত্রের সংস্কৃতি মন্ত্রণালয় কর্তৃক পরিচালিত হতো। সোভিয়েত ইউনিয়নের পতনের পর প্রজাতন্ত্র প্রতিষ্ঠিত হলে, জাদুঘরটির তত্ত্বাবধানের দায়িত্ব কাজাখস্তান প্রজাতন্ত্রের সংস্কৃতি মন্ত্রণালয়ের অধীনে ন্যস্ত হয়। ২০১২ সালে জাদুঘরের তত্ত্বাবধানের দায়িত্ব কেন্দ্রীয় সরকারের হাত থেকে সরিয়ে আলমাতি নগর আকিমাতের সংস্কৃতি বিভাগের অধীন নিয়ে আসা হয়। আরও দেখুন কাজাখস্তানের জাদুঘরের তালিকা সঙ্গীত জাদুঘরের তালিকা কাজাখস্তান প্রজাতন্ত্রের জাতীয় জাদুঘর স্থানাঙ্ক